वृद्धावस्था में संतान की स्थिति का जायजा लें तो पता चलता है कि माता-पिता के वृद्धावस्था तक पहुंचते-पहुंचते संतान अक्सर उनसे छुटकारा पाना चाहती है। वह उन्हें एक बोझ और अपने ऐशो-इशरत की जिदंगी में सबसे बड़ी बाधा समझते हैं। वह समझते हैं कि बूढ़े हो चुके माता-पिता उनके किस काम के हैं जबकि उन्हें यह कतई अहसास नहीं होता कि वह उन्हीं की बदौलत इस ऐशो-आराम की जिंदगी गुजार रहा है, जिन्होंने उसके एक सुख की खातिर अपने सारे अरमान परवान चढ़ा दिये। उनके सिवाय आखिर उनका और कौन है। वही उनके बुढ़ापे का एकमात्र सहारा हैं। जब अपने ही उनकी देखभाल नहीं करेंगे, उनका सहारा नहीं बनेंगे, तो दूसरा उन्हें कौन और क्यों सहारा देगा? यह स्थिति आज अधिकतर नौजवानों की है। इसमें इजाफा तो उसकी शादी के बाद और हो जाता है। कुछ वधुएं अपने बुजुर्गों का अपमान करने में नहीं हिचकतीं। घर में उनकी उपेक्षा और तिरस्कार, दैनिक दिनचर्या बन जाती है। यही वजह है कि उनकी शांतिपूर्ण जिंदगी में भूचाल आ जाता है। कभी-कभी जीवन में मेहनत-मशक्कत या फिर किसी और तरीके से अर्जित किये गये अपार धन-सम्पत्ति के बंटवारे में बड़े-बूढ़ों की काफी छीछालेदार होती है। इसमें आपसी मन-मुटाव और कलह इस सीमा तक बढ़ जाती है कि बेटे-बहुओं के साथ उनका रहना भी दुश्वार हो जाता है। बुजुर्गों और बहू-बेटों में तारतम्य न बैठ पाने मे एक बड़ी वजह पश्चिमी सभ्यता का बढ़ता प्रभाव भी है। पश्चिम का अंधानुकरण बड़े-बूढ़ों को रास नहीं आता और बहू-बेटों को बुजुर्गों की यह बात नहीं सुहाती। कभी-कभी बड़े-बूढ़ों को उनके आदेश का अनुपालन न होना, उन्हें संतान द्वारा अपना अपमान किया जाना प्रतीत होता है। अक्सर होता यह है कि सेवा से अवकाश लेने के बाद व्यक्ति का दैनिक क्रम अव्यवस्थित हो जाता है और वह अपने को निठल्ला, बेकार महसूस करता है। ऐसे में उसको अपने को ज्यादा से ज्यादा समय व्यस्त रखने का प्रयास करना चाहिए। कहीं-कहीं उसके बेकार रहने के कारण परिवारों में अशांति रहती है।